வராக அவதாரம் எடுத்து இரண்யட்சனை அழித்த பிறகு, வராகமூர்த்தி அமர்ந்த தலமாக கருதப்படும் ஸ்ரீமுஷ்ணம் தமிழ்நாட்டில் உள்ளது. ஆந்திர மாநிலம் திருமலையில் உள்ள ஆதிவராகர் கோவிலும் பிரசித்தி பெற்றது. இதே போல் கேரளா, கர்நாடகா உள்ளிட்ட பல பகுதிகளிலும் வராகருக்கு ஆலயங்கள் இருக்கின்றன. இந்த ஆலயங்களில் இருக்கும் வராகமூர்த்தியின் உருவத்தில் இருந்து தனித்து விளங்குகின்றன, மத்திய பிரதேசத்தில் உள்ள வராக மூர்த்தி சிலைகள். ஏனெனில் இங்குள்ள வராகப் பெருமான், வராக (பன்றி) உருவத்திலேயே, நான்கு கால்களுடன் நின்ற கோலத்தில் காட்சியளிக்கிறார். இது போன்ற சிற்பங்கள் மத்திய பிரதேசத்தில் 29 இடங்களில் இருப்பதாக கூறப்படுகிறது. இவற்றுள் கஜூராஹோ, ஏரான், பதோ, கோ, குவாலியர், மஜ்கோலி போன்ற இடங்களில் உள்ள வராகர் சிற்பங்கள் மிகவும் பழமை வாய்ந்தவை.